Preşedintele Senatului, Călin Popescu-Tăriceanu, i-a acuzat joi pe procurorii anticorupție că i-au întocmit dosarul penal astfel încât reiese că el ar fi vinovat.

„Astăzi a fost şi avocatul meu, care va veni şi mâine. Şi eu voi face acelaşi efort, pentru că e un volum foarte mare de informaţii care trebuie parcurs şi referatul pe care l-a trimis DNA. Cu bună ştiinţă au pus numai lucrurile care duc la o anumită concluzie – şi anume concluzia clară că eu aş fi vinovat. Când eu stau şi citesc declaraţiile celor care au fost chemaţi ca martori, văd cu totul şi cu totul altceva”, a afirmat Tăriceanu la Senat.

Întrebat dacă are un mesaj pentru senatori, Tăriceanu a răspuns: „Nu, nu am niciun mesaj. Sunt colegii mei. Eu nu sunt preşedintele lor, eu sunt preşedintele instituţiei care are un alt rol”.

El a precizat că joi a citit, alături de avocat, încă vreo sută de pagini din dosarul de la DNA, pe lângă cele aproximativ 80 pe care le-a studiat singur cu o zi în urmă.

„Sunt rânduri şterse. Sunt informaţii la care în mod normal ar fi trebuit să am acces. O să discut cu avocatul meu în legătură cu acest aspect. Ceea ce am citit azi sunt nişte declaraţii ale unor martori care sigur sunt chestionaţi în legătură cu ceea ce ştiu despre relaţiile şi activităţile pe care le-au desfăşurat în România, mai puţin în legătură strict cu persoana mea, ci cu aspecte care ţin de activităţile lor şi de informaţiile pe care le deţin în legătură cu perioada în care au făcut consultanţă, cum s-a desfăşurat şamd”, a adăugat Tăriceanu.

Procurorii DNA i-au întocmit liderului ALDE un dosar penal în care îl acuză că a primit, în perioada în care era premier, „foloase materiale” de aproape 800.000 de dolari de la o firmă austriacă pentru a interveni pentru încheierea unor acte adiţionale la un contract derulat de companie.

Potrivit DNA, suma primită de Tăriceanu reprezenta un comision de 10 la sută din valoarea acestor acte adiţionale şi ar fi fost folosită în beneficiul demnitarului, fiind transferată în baza unor contracte fictive încheiate cu mai multe companii offshore.

Citește și: Tăriceanu s-a contrazis la distanță de câteva secunde după ce și-a văzut dosarul de luare de mită: Întâi a spus că există un contract de consultanță între israelieni și PNL, apoi a susținut că acel contract nu există

Foto: Inquam Photos / Octav Ganea